NOVIJE

– Počinitelj nam je poznat. On je prilikom rušenja spomenika sebe ozlijedio jer mu je pala bista na nogu. Trenutno se nalazi u splitskoj bolnici na pružanju liječničke pomoći. Nakon što bude pušten iz bolnice nad njim ćemo obaviti kriminalističko istraživanje – kazala je za DalmacijaDanas Antonela Lolić PU splitsko-dalmatinske iz PU splitsko-dalmatinske.

Grad: Sigurni smo da to ne izražava mišljenje građana

Priopćenje iz Banovine prenosimo u cijelosti:

Najoštrije osuđujemo rušenje spomenika Radi Končaru rano jutros na Bačvicama. Sigurni smo kako je to čin neodgovornog pojedinca i ne izražava mišljenje građana slobodnog i tolerantnog Splita, koji osuđuju ovakav vandalizam i divljaštvo.

Vjerujemo kako će nadležne institucije primjereno kazniti počinitelja.

Grad Split je jutros, po saznanju o ovom činu, angažirao tvrtku koja će nakon policijskog očevida, sanirati štetu i spomenik vratiti u prvobitno stanje.

RANIJE

Jutros oko 4,40 sati oštećen je spomenik Radi Končaru u parku na splitskim Bačvicama. Kako javlja Radio Dalmacija, nepoznata osoba iz ležišta je izvalila spomenik zajedno s postoljem.

Policija traga za počiniteljem.

Splitski SDP: Sramotan čin

Rušenje spomenika Radi Končaru na Bačvicama sramotan je, kukavički i zločinački čin. Na žalost, to odražava nezdravu društvenu klimu koja se uporno stvara u dijelu našeg društva, stoji u priopćenju splitskog SDP-a.

Kad Predsjednica ustaški pozdrav "za dom spremni" naziva starim hrvatskim pozdravom i kad u Splitu koji je bio perjanica antifašističke borbe u Drugom svjetskom ratu nema ni jedne ulice posvećene partizanima, nije ni čudo da profašistički vandali uzimaju stvar u svoje ruke na ovako bijedan način.

Nije ovo prvi antifašistički spomenik srušen u Hrvatskoj. "Napoznati počinitelji" srušili su ih oko tri tisuće od 1990., bez straha da će ih bilo tko otkriti i kazniti. Antifašizam kao civilizacijska vrijednost nije stvar prošlosti, već je itekako potreban i danas kad fašizam koji je nanio Splitu, Hrvatskoj, Europi i svijetu toliko zla ponovo jača, kažu u splitskom SDP-u.